РЕПУБЛИКА СРБИЈА

НАРОДНА СКУПШТИНА

Одбор за привреду, регионални развој,

трговину, туризам и енергетику

10 Број: 06-2/113-24

23. септембар 2024. године

Б е о г р а д

ЗАПИСНИК

ЧЕТВРТЕ СЕДНИЦЕ ОДБОРА ЗА ПРИВРЕДУ, РЕГИОНАЛНИ РАЗВОЈ, ТРГОВИНУ,

ТУРИЗАМ И ЕНЕРГЕТИКУ, ОДРЖАНЕ 22. СЕПТЕМБРА 2024. ГОДИНЕ

Седница је почела у 14,05 часова.

Седницом је председавала Снежана Пауновић, председница Одбора.

Поред председавајуће, седници су присуствовали: проф. др Милољуб Албијанић, др Живан Бајић, Станислава Јаношевић, Никола Радосављевић, Горан Николић, Мирослав Кондић, Живота Старчевић, Драган Станојевић, Жарко Ристић и проф. др Слободан Цвејић, чланови Одбора.

Седници су присуствовали заменици одсутних чланова Одбора: Драгана Арсић (заменик члана Одбора Ане Белоица Мартаћ) и Ненад Крстић (заменик члана Одбора Тијане Давидовац).

Седници нису присуствовали чланови Одбора: Далибор Јекић, Жељко Веселиновић, доц. др Биљана Ђорђевић и Зоран Сандић, нити њихови заменици.

Седници су, на позив председника, присуствовали: Адријана Месаровић, министар привреде, испред Министарства финансија, Сектора за буџет: Ана Васовић, Иван Првуловић и Марија Филиповић, виши саветници; испред Министарства привреде: Андријана Јовановић, државни секретар, Драган Угрчић, Данијел Радојковић, Игор Црнобарац и Никола Витас, помоћници министра, Анкица Момчиловић, Сектор за МСПП и Гордана Мијаиловић, начелник Одељења за финансијске послове; испред Министарства унутрашње и спољне трговине: Милена Ковачевић, помоћник министра, Сектор за трговину, услуге и политику конкуренције и Жељко Ракић, начелник Одељења; испред Министарства туризма и омладине присуствовао је Урош Кандић, државни секретар у Министарству туризма и омладине; испред Министарства рударства и енергетике присуствовао је Вељко Стаменковић, секретар Министарства; испред Републичке комисије за енергетске мреже: проф. др Борис Думнић, председник, др Драган Вељић, члан и Владимир Кљајић, секретар.

На предлог председника, Одбор је већином гласова (13 "за", један „није гласао“) утврдио следећи

Д н е в н и р е д:

1. Разматрање Предлога закона о изменама и допунама Закона о буџету Републике Србије за 2024. годину, Раздео 21 – Министарство привреде, Раздео 28 – Министарство рударства и енергетике, Раздео 32 – Министарство унутрашње и спољне трговине и Раздео 37 – Министарство туризма и омладине, који је поднела Влада (број 400-2183/24 од 19. септембра 2024. године), у начелу;

2. Одређивање два представника Одбора у Комисији за спровођење поступка за избор кандидата за чланове Савета Агенције за енергетику Републике Србије (10 број 02-771/24 од 14. марта 2024. године);

3. Разматрање захтева за давање сагласности на Правилник о унутрашњој организацији и систематизацији радних места у Републичкој комисији за енергетске мреже (10 број 02-803/24 од 19. марта 2024. године);

1. Одређивање Радне групе за утврђивање испуњености услова учесника јавног конкурса за избор органа Комисије за заштиту конкуренције.

Пре преласка на рад према утврђеном дневном реду, Одбор је једногласно усвојио записник Треће седнице Одбора.

**Прва тачка дневног реда:** Разматрање Предлога закона о изменама и допунама Закона о буџету Републике Србије за 2024. годину, Раздео 21 – Министарство привреде, Раздео 28 – Министарство рударства и енергетике, Раздео 32 – Министарство унутрашње и спољне трговине и Раздео 37 – Министарство туризма и омладине

У уводним напоменама, министарка привреде Адријана Месаровић, изнела је да на Разделу Министарства привреде у ребалансу буџета нема много измена, имајући у виду да Министарство привреде има озбиљну улогу када је у питању и привлачење директних страних инвестиција и привлачење и реализација домаћих инвестиција. Министарство привреде је ангажовано на стварању доброг пословног амбијента за реализацију инвестиција, као и на подизању инфраструктурних капацитета у индустријским зонама, а за потребе реализације тих инвестиција. Обезбеђено је 950 милиона за одржавање текуће ликвидности предузећа која су у приватизационом портфолију Министарства, за њихово несметано пословање до окончања приватизационог поступка. Укупна измена када је у питању повећање буџета Министарства привреде је 1,95 милијарди динара. Од почетка године, од 33,04 милијарде, у току године је буџет Министарства привреде претрпео неколико измена кроз текућу буџетску резерву, пре свега због повлачења транше кредита Европске инвестиционе банке у висини од десет милиона евра за обртна средства за помоћ микро, малим и средњим предузећима преко Фонда за развој.

Иван Првуловић, представник Министарства финансија, представио је Предлог закона о изменама и допунама Закона о буџету Републике Србије за 2024. годину. Ребалансом буџета Републике Србије за 2024. годину планирани су укупни приходи и примања у износу 2.173,3 милијарде динара што представља повећање од 132,5 милијарди динара, односно процентуално 6,5%, у односу на износ који је предвиђен Законом о буџету за 2024. годину. У структури укупних прихода, порески приходи су највећи и износе 1.864,8 милијарди динара, односно 85,5%, док непорески приходи износе 275,1 милијарди динара, односно 12,7% укупних прихода ребаланса буџета Републике Србије. Што се тиче расходне стране ребалансом буџета Републике Србије за 2024. годину планирани су укупни расходи, издаци у износу од 2.436,35 милијарди динара. Планирана су средства за финансирање великих инфраструктурних пројеката, за субвенције за пољопривреднике, социјална давања, трансфер за здравство као и обезбеђивање недостојућих средстава на одређеним категоријама расхода како би се омогућило нормално функционисање корисника буџета Републике Србије. Изнео је да је средства за Раздео 21 Министарства привреде образложила министарка Министарства привреда, тако да је прешао на Раздео 28 Министарства рударства и енергетике. На том разделу ребаланса буџета за 2024. годину планирана су укупна средства у износу од 37,35 милијарди динара што у односу на иницијални буџет за 2024. годину представља повећање од 12,23 милијарди, односно 48,68%. До повећања је дошло због тога што су у току године опредељена средства за субвенције за измештање мерних места и за замену мерних уређаја за мерење потрошње електричне енергије. Осим тога, значајнија средства на Разделу 28 планирана су за гасни инетрконектор Србија – Бугарска, за пословање Ресавице, за формирање и одржавање обавезних резерви нафте, деривата нафте и природног гаса, као и за енергетски угроженог купца. Што се тиче Раздела 32 - Министарства унутрашње и спољне трговине, ребалансом буџета за 2024. годину планирана су средства од 2,1 милијарде динара и то је повећање од 235 и по милиона динара у односу на иницијална средства планирана буџетом за 2024. годину, односно 12,63%. Најзначајнија средства у оквиру овог Раздела планирана су за учешће Републике Србије на светској изложби ЕКСПО 2025 Осака и за српско-кинески индустријски парк „Михајло Пупин“. На Разделу 37- Министарства туризма и омладине планирана су ребалансом укупна средства у износу од шест милијарди (6,01 милијарди), односно 917 милиона више у односу на иницијлани буџет за 2024. годину, процентуално повећање од 17,87%. Најзначајнија средства на Разделу 37 планирана су за подршку јединицама локлане самоуправе у спровођењу омладинске политике, затим за подстицање и изградњу инфраструктуре у туристичким дестинацијама, за подршку раду Туристичке организације Србије, за подстицање развоја домаћег туризма кроз доделу ваучера за субвенционисано коришћење услуга смештаја у угоститељским објектима у Републици Србији, за унапређење инфраструктуре у области наутичког туризма итд.

Милена Ковачевић, представница Министарства спољне и унутрашње трговине, изнела је да у наведеном Министарству није дошло до значајнијих промена на позицији Министарства.

Урош Кандић, државни секретар у Министарству туризма и омладине, истакао је да је буџет Мининстарства у односу на иницијални од почетка године већи номинално за 18%. Највише средстава је издвојено за капиталну инфраструктуру, око три милијарде динара, што је половина буџета и никада није био такав омер. Већи део буџета иде у улагања у развој туристичке инфраструктуре, пре свега у развој Подунавља. Захваљујући средствима која су обезбеђена у ребалансу буџета започеће се нови пројекти, као што је развој туристичког наутичког туризма, за марине у Доњем Милановцу и Голубцу, пристаниште, базенски комплекси на Сребрном језеру и у Кладову, бициклистичке стазе у општинама Бела Црква и Велико Градиште, пристаниште у Баноштару, у општини Беочин и већ реализовани пројекти реконструкције кеја у Новом Саду, као и изградња ауто кампа у Ковину. Сва та средства која су одвојена су неопходна и нужна и биће правилно усмерена јер раст туризма у Србији је из године у годину уочљив. Раст долазака туриста је око 8%. При томе предњаче страни туристи. У првих осам месеци је достигнут ниво девизних прилива од око милијарду и по евра. Први пут је уведена линија за подстицаје у сеоском туризму. Поред 150 милиона динара који су били иницијално предвиђени, издвојено је још 106 милиона динара тако да ће бити финансирани сви пројекти који су били исправни. Изрази је наду се да ће и у наредним годинама буџет бити на сличном нивоу, што ће допринети развоју туристичког промета и туристичке понуде у нашој земљи.

У дискусији, народни посланици су поставили питања, изнели ставове и мишљења и дали предлоге и сугестије. Постављена су следећа питања:

- зашто нису измирене обавезе у износу од 200 милиона динара по уговорима ради подстицања инвестиција у привреди, наведене у образложењу уз Раздео 21 и шта се прелива из једне године и другу, шта се ребалансом покрива и зашто се то није десило;

- за које потребе и намене се издвајају средства за превенцију и ублажавање последица насталих услед болести Ковид 19 изазване вирусом за набавку домаће финансијске имовине у вредности од милијарду и 168 милиона;

- потребно је да се разјасни у чему се састоји подршка развоју предузетништва, где је у образложењу наведено да се дају субвенције јавним нефинансијским предузећима и организацијама у вредности од милијарду и 770 милиона, а субвенције приватним предузећима 90 милиона;

- за које намене се издвајају средства на Разделу 28 на позицији Министарства рударства и енергетике за дотације организацијама цивилног друштва у износу од 12 милиона и 400 хиљада динара;

- за које услуге по уговору су издвојена средства износу од 402 милиона динара за реализацију пласмана робе за учешће Републике Србије на светској изложби ЕКСПО 25 Осака у Јапану;

- зашто се на позицији Министарства за унутрашњу и спољну трговину налази ставка од девет милиона динара за подстицај за развој националног бренда Србије, односно када је и у ком документу наведено да је развој националног бренда у надлежности овог министарства;

- да ли ће и када ће Министарство привреде посебно разрадити концепцију за привлачење инвестиција наших грађана из дијаспоре, јер су неки страни инвеститори искористили субвенције, затворили фирме, отворили друга предузећа и поново користили субвенције.

Изнето је мишљење да средства која се издвајају за ЕКСПО Београд 2027 кроз субвенције приватним предузећима од 946 милиона нису велика, али ће пројекти бити изузети од процедуре јавних набавки и та ставка не би требало да стоји у разделу Министарства привреде.

Такође је изнето мишљење да су организације цивилног друштва добри актери за релизацију одређених активности и добри инкубатори идеја за развој оних делатности које крути инвестициони системи не могу адекватно да реализују.

Изнето је да пре двадесетак година у министарставима постојало звање специјални саветник или заменик министра. Заменик министра се бавио односима са дијаспором, односно инвеститорима. Данас се наши грађани који живе у дијаспори не препознају као инострани инвеститори, већ као наши људи који улажу у нашу земљу. Изнет је предлог да се врати ова позиција у ресорном министарству и поново успостави сарадња са грађанима из дијаспоре који би желели да улажу. Имајући у виду да се стално отварају нове фабрике и нове туристичке дестинације, оцењено је да би било пожељно да Министарство привреде и Министарство туризма и омладине буду задужени за инвестиције у тим областима.

Председница Одбора Снежана Пауновић је подсетила да постоји Кабинет министра без портфеља задуженог за координацију активности и мера у области односа Републике Србије са дијаспором, тако да Министарство привреде није у обавези да се бави том облашћу.

У одговору на постављена питања министрака Месаровић је објаснила да је Министарство привреде задужено за подстицање страних и домаћих инвестиција, али и микро, малих и средњих предузећа и предузетника. Кроз посебне програме се ради на подстицању њихових бизниса кроз једну организациону јединицу – подстицање страних и домаћих инвестиција, а по посебним уредбама се одобравају бесповратна средства на начин где се обавезују уговором да преузму обавезу запошљавања, инвестирања и осталог што је прописано уредбама. Ове године је Министарство достигло највећа средства у укупном износу са оним што се пласирало из 2023. године, као на пример где су били поднети захтеви, а где нису завршени програми, тако да се у оквиру овогодишњег буџета то оправдало, где је 5,4 милијарде динара бесповратних средстава и кредитних средстсва која одобрава Министарство преко Фонда за развој и у колаборацији са пословним банкама. Значи да ће 5,4 милијарде динара бити пласирано ка малом сектору препознајући њихов значај у укупној структури привредне активности и један од фокуса је да се Министарство обрати са механизмима и радним активностима где се усмеравају буџетска средства, да се усмери ка њиховој активности и да се подиже волумен њихове производње, пружања услуга и осталог како би мали сектор додатно стимулисали. Када је у питању привлачење домаћих и страних директних инвестиција и њихова реализација кроз посебан програм се реализује таква подршка, а имајући у виду да у току године се не може сагледати укупан обим инвестиција које могу да се реализују тренутно на портфолију Развојне агенције Србије, Министарсво привреде се налази негде преко 120 потенцијалних инвеститора са којима преговара. Када почетни буџет, који је ове године био нешто испод 24 милијарде динара, се уговори и презуме се обавеза те инвестиције не може се сагледати волумен потребних средстава за целу годину и наравно да се тада бори за свако ново радно место и инвестицију. Оно за шта су обезбеђена додатна средства свакако за преузимање обавеза и у оквиру посојећег буџета, а циљ је да се определи одређени додатни износ средстава који ће бити расположив до краја године за привлачење нових инвестиција и закључивање нових уговора. Тако ће бити и у будућности и Министарство ће насотјати да по питању и малих и великих компанија привуче и реализује сваку, а за то морају да буду опредељена одређена средства. Прошле године је Министарство остварило лидерско место када је у питању привлачење страних директних инвестиција са 4,5 милијарди евра и уз тренд раста који се остварује ове године и да ће и ове године Министарство бити препознато као апсолутни лидер и главно место на инвестиционој мапи света када је у питању релизација страних инвестиција, али такође и подршка домаћим инвестицијама и наставку подизања домаће привредне активности. Министарка привреде је одоговорила и на постављено питање за назив програма Ковид, и објаснила да то није у директној корелацији са садашњим пласманом, сама ратификација и укупан програм се договарао и ратификовао у претходном периоду, само се тај програм Европска инвестициона банка и аранжман са њима који се пласира преко Фонда за развој ка малом сектору се зове тако имајући у виду да у ранијем периоду је договорено тако, сада се повлаче транше. Први пут је обезбеђено укупно 90 милиона динара за субвенције приватним предузећима. Процедура конкурисања за средства је транспарентна, јавно доступна, посебно за комплетан сектор малих предузећа за потребе стандардизације и сертификације производа. Уредба је пре две недеље усвојена на седници Владе, а програм ће бити расписан следеће недеље. Програм се расписује први пут, имајући у виду повратну информацију добијену од сектора малих предузећа, да им је неопходна не само финансијска подршка, већ и логистичка и административна, пошто предуго трају поступци за неке мале предузетнике из Врања, Ниша или Куршумлије. Држава жели да стане иза призвођача који желе да стандардизују свој производ како би се нашао на полицама неког великог трговинског ланца, и да му пружи не само финанасијску снагу, већ и логистику, да му помогне да стандардизује и сертификује свој производ да би могао да обезбеди даљи пласман своје робе. Укупно је издвојено 1,7 милијарди пдинара, по контима, тако да је у збиру две милијарде динара укупно бесповратних средстава за мали сектор. Буџет Министрства привреде је конципиран кроз свега пар конта, тако да не постоји могућност грешке. То значи да је две милијарде динара бесповратних средстава за микро, мала и средња предузећа у збиру рашчлањено на више конта за подршку, која се реализује преко Фонда за развој и Развојне агенције Србије кроз конкурсе који су расписани. У питању је подршка прерађивачкој индустрији, подршка за набавку опреме, подршка женама на селу, подршка свим послодавцима који су у процесу дуалног образовања, подршка старт ап предузећима и младима, подршка прерађивачком делу лова, рибарства, производње вина, пива и јаких дестилата, подршка старим уметничким занатима. Сви програми су први пут конципирани наспрам прилика и жеље да се оснаже мање категорије и промењен је приступ да кроз два велика програма даје подршка малом сектору, имајући у виду да се често та финансијска маса негде потроши кроз потрошњу „великих“. Ове године је опредељено да подршка иде директно на микро, мала и средња предузећа.

У одговору на постављена питања, Вељко Стаменковић, секретар Министарства рударства и енергетике, објаснио је да, у вези са дотацијом невладиним организацијима од 12,4 милиона, да је на Разделу 28, глава 28.2, на позицији Управе за финансирање и подстицање енергетске ефикасности, наведени износ средстава предвиђен за промоцију енергетске ефикасности преко организација цивилног друштва. Расписаће се отворени поступак јавне набавке за ову услугу. Управа се бави повећањем енергетске ефикасности и у објектима централне власти, а новац је опредељен за промоцију енергетске ефикасности.

Жељко Ракић је образложио да се Министарство унутрашње и спољне трговине бави развојем националног бренда. Од девет милиона који се спомињу, само један милион се користи у истраживање јавности у вези са дефинисањем елемената националног бренда и тиме ће се тек бавити. Преосталих осам милиона је намењено за субвенције старим занатима. Министарство унутрашње и спољне трговине од 2013. године сваке године расписује јавни конкурс на који се јављају они који се баве старим занатима. Стари занати представљају наше културно наслеђе, и била би штета да они пропадну.

Милена Ковачевић, помоћник министра у Сектору за трговину, услуге и политику конкуренције у Министарству унутрашње и спољне трговине, објаснила је да је за 200 милиона повећано издвајање за „EXPO“ 2027. Разлог повећења су радови који се одвијају по плану и брже. С обзиром да се павиљон гради на другој локацији, а не на терену где ће бити постављен и биће само пренет, радови иду брже. Пре две недеље је постављен камен темељац и ускоро ће павиљон бити видљив у великој мери. Самим тим постоје одређене обавезе које је Министарство дужно да измири и стога је дошло до захтева за повећање средстава.

Одбор је већином гласова (11 „за“, 1 „против“) одлучио да прихвати Предлог закона и поднео је Одбору за финасије, републички буџет и контролу трошења јавних средстава следећи извештај:

Одбор за привреду, регионални развој, трговину, туризам и енергетику, на седници одржаној 22. септембра 2024. године, размотрио је Предлог закона o изменама и допунама Закона о буџету Републике Србије за 2024. годину, Раздео 21 – Министарство привреде, Раздео 28 – Министарство рударства и енергетике, Раздео 32 – Министарство унутрашње и спољне трговине и Раздео 37 – Министарство туризма и омладине у начелу, који је поднела Влада.

На основу члана 173. став 1. Пословника Народне скупштине, Одбор за привреду, регионални развој, трговину, туризам и енергетику подноси

И З В Е Ш Т А Ј

Одбор је, у складу са чланом 173. став 2. Пословника Народне скупштине, одлучио да предложи Одбору за финансије, републички буџет и контролу трошења јавних средстава да прихвати Предлог закона о изменама и допунама Закона буџету Републике Србије за 2024. годину, Раздео 21 – Министарство привреде, Раздео 28 – Министарство рударства и енергетике, Раздео 32 – Министарство унутрашње и спољне трговине и Раздео 37 - Министарство туризма и омладине, у начелу.

За известиоца Одбора на седници Одбора за финансије, републички буџет и контролу трошења јавних средстава одређена је Снежана Пауновић, председник Одбора.

ПРЕДСЕДНИК ОДБОРА

Снежана Пауновић

У дискусији су учествовали народни посланици: Снежана Пауновић, Драган Станојевић и проф. др Слободан Цвејић, као и Адријана Месаровић, Милена Ковачевић, Жељко Ракић и Вељко Стаменковић.

**Друга тачка дневног реда:** Одређивање два представника Одбора у Комисији за спровођење поступка за избор кандидата за чланове Савета Агенције за енергетику Републике Србије

Председница Одбора, Снежана Пауновић је обавестила да је министарка Министарства рударства и енергетике Дубравка Ђедовић Хандановић тражила да се одреде два представника Одбора за чланове Комисије за спровођење поступка за избор кандидата за чланове Савета Агенције за енергетику Републике Србије. Према одредбама члана 40. Закона о енергетици, председника и чланове Савета бира Народна скупштина по основу јавног конкурса кога расписује и спроводи Комисија коју образује Влада на предлог Министарства. Одбор одређује два представника у Комисији Владе за спровођење поступка за избор кандидата за чланове Савета Агенције за енергетику Републике Србије. Комисија има пет чланова и чине је два представника надлежног одбора Народне скупштине и три истакнута стручњака са радним искуством у области енергетике преко 15 година. Законом је прописано да члан Комисије не може бити лице које је у радном односу у енергетском субјекту.

Одлуком Народне скупштине Републике Србије на седници одржаној 22. марта 2018. године, о избору председника и чланова Савета Агенције за енергетику Републике Србије, на период од седам година, за председника Савета изабран је Дејан Поповић, за чланове Савета проф. др Аца Марковић на период од шест година, Дејана Стефановић Костић, на период од шест година, Негица Рајаков, на период од пет година и Горан Петковић, на период од пет година („Службени гласник РС”, број 23/18). Одлука је донета на основу Закона о енергетици („Службени гласник РС”, број 145/14). Мандат од пет година је прошле године истекао Негици Рајаков и Горану Петковићу и у процедуру Народне скупштине је примљен Предлог одлуке о избору два члана Савета АЕРС на пет година. Ове године је истекао мандат од шест година Дејани Стефановић Костић и проф. др Аци Марковићу, и потрено је да Одбор одреди два члана Одбора који ће представљати Народну скупштину у петочланој Комисији за избор нових чланова Савета АЕРС који се бирају на шест година.

Одбор је већином гласова ("за" 11, "уздржан" један) прихватио предлог председавајуће да представници Одбора у Комисији за спровођење поступка за избор кандидата за чланове Савета Агенције за енергетику Републике Србије буду Снежана Пауновић и Никола Радосављевић.

**Трећа тачка дневног реда:** Разматрање захтева за давање сагласности на Правилник о унутрашњој организацији и систематизацији радних места у Републичкој комисији за енергетске мреже

Председавајућа је информисала да је Републичка комисија за енергетске мреже (РКЕМ), на основу члана 64e став 7. Закона о енергетици, 19. марта 2024. године доставила Одбору за привреду, регионални развој, трговину, туризам и енергетику, као надлежном радном телу Народне скупштине, Правилник о унутрашњем уређењу и систематизацији радних места у стручним службама Републичкe комисије за енергетске мреже, ради разматрања и давања претходне сагласности.

Проф. др Борис Думнић, председник Републичке комисије за енергетске мреже, истакао је да је Правилник о унутрашњем уређењу и систематизацији радних места у стручним службама Републичкe комисије за енергетске мреже припремљен у складу са Законом о енергетици, Законом о државној управи и локалној самоуправи и Законом о државним службеницима. РКЕМ је самосталан и независтан орган за контролу оператора преносног система електричне енергије и природног гаса. Предузеће Електромрежа Србије АД и Транспортгас Србија д.о.о. су предузећа која контролише РКЕМ. Правилником се уређује унутрашња организација и врши се систематизација радних места у Републичкој комисији. РКЕМ има осам секретара, пословног секретара, сарадника за односе са јавношћу и три службе, а то су: општа правна служба, материјално-финансијска служба и административно-техничка служба. Унутар сваке службе су предвиђене позиције шефова поједних служби и након тога одговарајуће позиције од млађег саветника до самосталног саветника. Укупан број места који се предвиђа кроз овакав начин организације износи 23, поред четири члана Комисије, председника Комисије и секретара Комисије.

У дискусији је постављено питање да ли Правилник о унутрашњем уређењу и систематизацији радних места у стручним службама Републичкe комисије за енергетске мреже одређује и да ли је прецизирано да међу члановима Комисије буде један економиста и један правник.

У одговору на постављно питање, Борис Думнић је објаснио да начин избора и школска спрема чланова Комисије је одређена Законом о енергетици. Правилником се уређују позиције које нису описане Законом о енергетици. Законом је предвиђена стручност секретара Републичке комисије, четири члана Републичке комисије и председника. Правилник регулише остала звања у одговарајућим службама. односно уређује унутрашњу организацију Републичке комисије за енергетске мреже. Расправа се води о Правилнику о унутрашњем уређењу и систематизацији радних места у стручним службама Републичкe комисије за енергетске мреже који се не односи на чланове Комисије.

Снежана Пауновић, предесдница Одбора, нагласила је да председника и чланове Комисије бира Народна скупштина, а систематизацијом се уређује положај и звања запослених у Комсији. Правило да у саставу руководства Комисије мора да буде заступљен једнак број економиста и правника, није предвиђено Законом о енергетици. Правило постоји код избора председника и чланова Савета Комисије за заштиту конкуренције и регулисано је Законом о заштити конкуренције.  
 Након расправе, Одбор је једногласно ("за" 12) донео Одлуку о давању сагласности на Правилник о унутрашњој организацији и систематизацији радних места у стручним службама у Републичкој комисији за енергетске мреже, у следећем тексту:

„На основу члана 64e став 7. Закона о енергетици („Службени гласник РС“, бр. 145/14, 95/18 - др. закон, 40/21, 35/23 - др. закон и 62/23) и члана 54. Пословника Народне скупштине („Службени гласник РС“, број 20/12 – Пречишћен текст), Одбор за привреду, регионални развој, трговину, туризам и енергетику, на Четвртој седници одржаној 22. септембра 2024. године, донео је

О Д Л У К У

о давању сагласности на Правилник о унутрашњој организацији и систематизацији радних места у стручним службама у Републичкој комисији за енергетске мреже

ДАЈЕ СЕ САГЛАСНОСТ на Правилник о унутрашњој организацији и систематизацији радних места у стручним службама у Републичкој комисији за енергетске мреже, број 01/03/24 од 7. марта 2024. године (број у Народној скупштини: 10 број 02-803/24 од 19. марта 2024. године).

ПРЕДСЕДНИК

Снежана Пауновић

О б р а з л о ж е њ е

Чланом 64e став 7. Закона о енергетици („Службени гласник РС“, бр. 145/14, 95/18 - др. закон, 40/21, 35/23 - др. закон и 62/23) прописано је да се начин обављања послова, организациона структура служби и систематизација радних места ближе уређује актом Републичкe комисије за енергетске мреже, уз претходну сагласност надлежног одбора Народне скупштине.

Републичка комисија за енергетске мреже је дана 19. марта 2024. године поднела Одбору за привреду, регионални развој, трговину, туризам и енергетику, као надлежном радном телу Народне скупштине, Правилник о унутрашњем уређењу и систематизацији радних места у стручним службама Републичкe комисије за енергетске мреже, број 01/03/24, ради разматрања и давања претходне сагласности (број у Народној скупштини 02-803/24 од 19. марта 2024. године), с тим да овај правилник ступи на снагу по добијању сагласности од надлежног одбора Народне скупштине.

У циљу обезбеђења услова за рад Републичкe комисије за енергетске мреже у 2024. години, Одбор за привреду, регионални развој, трговину, туризам и енергетику, на Четвртој седници одржаној 22. септембра 2024. године, размотрио је и дао сагласност на Правилник о унутрашњем уређењу и систематизацији радних места у стручним службама Републичкe комисије за енергетске мреже.“

У дискусији су учествовали: Снежана Пауновић, проф. др Слободан Цвејић и Борис Думнић.

**Четврта тачка дневног реда:** Одређивање радне групе за утврђивање испуњености услова учесника јавног конкурса за избор органа Комисије за заштиту конкуренције

Председница Одбора је подсетила да је госпођа Ана Брнабић, председница Народне скупштине, огласила Јавни конкурс за избор председника и чланова Савета Комисије за заштиту конкуренције. Конкурс је објављен у „Службеном гласнику Републике Србије“, број 63 од 26. јула 2024. године, као и истог дана на интернет страници Народне скупштине и у дневном листу „Политика“. Примљено је 14 пријава на конкурс. У следећој фази ће се обавити разговор са учесницима јавног конкурса који испуњавају услове и критеријуме из јавног конкурса и Закона о заштити конкуренције. Да би се што квалитетније припремили за разговор и одлучивање, предложила је да се образује радна група од три члана Одбора са задатком да прегледа оригиналну документацију добијену од стране учесника јавног конкурса, утврди ко од учесника јавног конкурса испуњава критеријуме и услове из Закона о заштити конкуренције и оглашеног јавног конкурса и поднесе извештај Одбору, са предлогом закључка.

Предлажила је да буде председник трочлане Радне групе, а чланови Никола Радосављевић, заменик председника Одбора и Драган Станојевић, члан Одбора. Замолила је чланове Радне групе да у најкраћем року прегледају документацију и поднесу извештај Одбору.

Одбор је једногласно ("за" 12) донео следећу одлуку:

„На основу члана 27. ст. 8. Закона о Народној скупштини („Службени гласник РС“, број 9/10), члана 44. став 6. а у вези са чланом 54. Пословника Народне скупштине („Службени гласник РС“, број 20/12 - Пречишћен текст), Одбор за привреду регионални развој, трговину, туризам и енергетику, на Четвртој седници одржаној 22. септембра 2024. године, донео је

О Д Л У К У

о образовању Радне групе за утврђивање испуњености услова учесника јавног конкурса за избор органа Комисије за заштиту конкуренције

1. ОБРАЗУЈЕ СЕ Радна група за утврђивање испуњености услова у поступку предлагања кандидата за избор председника и чланова Комисије за заштиту конкуренције (у даљем тексту: *Радна група*), у следећем саставу:

**Председник**:

**-** Снежана Пауновић

**Чланови**:

- Никола Радосављевић

- Драган Станојевић

2. Задатак Радне групе је да у поступку предлагања кандидата за избор председника Комисије и чланова Савета Комисије за заштиту конкуренције (у даљем тексту: Комисија), по јавном конкурсу који је објављен у „Службеном гласнику Републике Србије“, број 63 од 26. јула 2024. године, дневном листу „Политика“ и на интернет страници Народне скупштине Републике Србије, изврши преглед пријава на јавни конкурс и пратеће документације ради провере и утврђивања испуњености свих услова и критеријума наведених у јавном конкурсу и Закону о заштити конкуренције.

3. Радној групи ће у спровођењу задатка из тачке 2. ове одлуке административно-стручну и техничку помоћ пружати запослени у служби Одбора.

4. Радна група почиње са радом даном доношења одлуке а завршава подношењем извештаја о свом раду Одбору. Радна група је дужна да о свакој појединачној активности обавештава и своје предлоге подноси Одбору на усвајање.

5. Ова одлука ступа на снагу даном доношења.

ПРЕДСЕДНИК

Снежана Пауновић

О б р а з л о ж е њ е

Чланом 27. став 8. Закона о Народној скупштини и чланом 44. став 6. Пословника Народне скупштине прописано је да председник одбора, за разматрање појединих питања из свог делокруга и припрему предлога о тим питањима, може да образује посебну радну групу, док је чланом 54. Пословника прописан делокруг рада Одбора за привреду, регионални развој, трговину, туризам и енергетику.

Предложеном одлуком образује се радна група у чијем саставу су чланови Одбора за привреду, регионални развој, трговину, туризам и енергетику, са задатком да утврди испуњеност услова у поступку предлагања кандидата за избор председника и чланова Савета Комисије за заштиту конкуренције (у даљем тексту: Комисија), по јавном конкурсу који је објављен у „Службеном гласнику Републике Србије“, број 63 од 26. јула 2024. године, као и истог дана у дневном листу „Политика“ и на интернет страници Народне скупштине Републике Србије. Радној групи ће у извршењу овог задатка административно-стручну и техничку помоћ пружати запослени у служби Одбора. Радна група почиње са радом даном доношења одлуке о њеном образовању а завршава подношењем свеобухватног извештаја о свом раду Одбору. Такође, Радна група је дужна да о појединачним активностима обавештава Одбор и своје предлоге подноси Одбору на усвајање.“

Седница је закључена у 14 часова и 55 минута.

Седница је преношена у live stream-у и тонски снимана, а видео запис се налази на интернет страници Народне скупштине.

СЕКРЕТАР ПРЕДСЕДНИК

Александра Балаћ Снежана Пауновић